CELEX: 32021D2025
Language: bg
Date: 2021-11-15 00:00:00
Title: Решение (ЕС) 2021/2025 на Съвета от 15 ноември 2021 година относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговски стандарт, приложим за маслиновите масла и маслата от маслинено кюспе

19.11.2021   
               
               
                  BG
               
               
                  Официален вестник на Европейския съюз
               
               
                  L 411/40
               
            
         РЕШЕНИЕ (ЕС) 2021/2025 НА СЪВЕТА
         от 15 ноември 2021 година
         относно позицията, която трябва да се заеме от името на Европейския съюз в рамките на Съвета на членовете на Международния съвет за маслиновите продукти по отношение на търговски стандарт, приложим за маслиновите масла и маслата от маслинено кюспе
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за маслиновото масло и трапезните маслини от 2015 г. („споразумението“) бе подписано от името на Съюза в съответствие с Решение (ЕС) 2016/1892 на Съвета (1) на 18 ноември 2016 г. в седалището на ООН в Ню Йорк, при условие че бъде сключено на по-късна дата. Споразумението влезе временно в сила на 1 януари 2017 г. в съответствие с член 31, параграф 2 от него и бе сключено от името на Съюза с Решение (ЕС) 2019/848 на Съвета (2).
                  
               
                     (2)
                  
                  
                     По силата на член 7, параграф 1 от споразумението Съветът на членовете на Международния съвет за маслиновите продукти (наричан по-нататък „Съветът на членовете“) приема решения за изменение на търговските стандарти, приложими за маслиновите масла и маслата от маслинено кюспе.
                  
               
                     (3)
                  
                  
                     На 25 ноември 2021 г., по време на 114-ата си сесия, Съветът на членовете трябва да приеме решение за изменение на търговски стандарт, приложим за маслиновите масла и маслата от маслинено кюспе („решението за изменение“).
                  
               
                     (4)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвета на членовете, тъй като решението за изменение, което трябва да се приеме от членовете на Съвета, ще има правно действие за Съюза по отношение на международната търговия с другите членове на Международния съвет за маслиновите продукти и ще може да окаже съществено въздействие върху съдържанието на законодателството на Съюза, по-специално по отношение на пазарните стандарти относно маслиновото масло, приети от Комисията в съответствие с член 75 от Регламент (ЕС) № 1308/2013 на Европейския парламент и на Съвета (3).
                  
               
                     (5)
                  
                  
                     Решението, което предстои да бъде прието от Съвета на членовете, се отнася до променяне на някои химически параметри на маслиновите масла и маслата от маслинено кюспе, а именно: включването на дървото за вземане на решения за границата на линоленовата киселина между 1,00 и 1,40 %; преразглеждането на дървото за вземане на решения за рафинирани маслинови масла и маслинови масла, както и на дървото за вземане на решения за нерафинирани и рафинирани масла от маслинено кюспе. Решението за изменение беше широко обсъдено от технически и научни експерти по въпросите на маслиновото масло от Комисията и от държавите членки. Решението за изменение ще допринесе за хармонизирането в международен план на стандартите за маслиново масло и с него ще се създаде уредба, осигуряваща лоялна конкуренция при търговията с продукти в сектора на маслиновото масло. Поради това решението за изменение, което трябва да се приеме от Съвета на членовете, следва да бъде подкрепено.
                  
               
                     (6)
                  
                  
                     В случай че приемането на решението за изменение по време на 114-ата сесия на Съвета на членовете бъде отложено поради факта, че някои членове не са в състояние да дадат своето одобрение, позицията да се подкрепи решението за изменение, следва да се заеме от името на Съюза в рамките на евентуална процедура за приемане от Съвета на членовете чрез размяна на кореспонденция в съответствие с член 10, параграф 6 от споразумението. Процедурата за приемане чрез размяна на кореспонденция следва да започне преди следващата редовна сесия на Съвета на членовете през юни 2022 г.
                  
               
                     (7)
                  
                  
                     В случай, че има вероятност позицията, която трябва да се заеме от името на Съюза, да бъде повлияна от представена преди или по време на 114-ата сесия нова научна или техническа информация, с цел опазване интересите на Съюза на Комисията следва да се позволи да поиска отлагане на приемането на решението за изменение за последваща сесия на Съвета на членовете,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета на членовете по време на 114-ата му сесия на 25 ноември 2021 г. или в рамките на процедура за приемане на решения от Съвета на членовете чрез размяна на кореспонденция, която трябва да започне преди следващата му редовна сесия през юни 2022 г., по отношение на търговските стандарти, приложими за маслиновите масла и маслата от маслинено кюспе, е да се подкрепи приемането от Съвета на членовете на решението за изменение на търговски стандарт, приложим за маслиновите масла и маслата от маслинено кюспе (4).
         
         
            Член 2
            Ако има вероятност позицията, посочена в член 1, да бъде повлияна от нова научна или техническа информация, представена преди или по време на 114-ата сесия на Съвета на членовете, Комисията трябва да внесе искане за отлагане на приемането на решението за изменение на търговски стандарт, приложим за маслиновите масла и маслата от маслинено кюспе, докато бъде установена позицията на Съюза въз основа на новата информация.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 15 ноември 2021 година.
            
               
                  За Съвета
               
               
                  Председател
               
               J. PODGORŠEK
            
         
         
            (1)  Решение (ЕС) 2016/1892 на Съвета от 10 октомври 2016 г. за подписване от името на Европейския съюз и за временно прилагане на Международното споразумение за маслиновото масло и трапезните маслини от 2015 г. (ОВ L 293, 28.10.2016 г., стр. 2).
         
            (2)  Решение (ЕС) 2019/848 на Съвета от 17 май 2019 г. за сключването от името на Европейския съюз на Международното споразумение за маслиновото масло и трапезните маслини от 2015 г. (ОВ L 139, 27.5.2019 г., стр. 1).
         
            (3)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
         
            (4)  Вж. документ ST 12781/21 на http://register.consilium.europa.eu.